b"\n_START_ARTICLE_\nBenny Alex\n_START_SECTION_\nLiv og forfatterskab\n_START_PARAGRAPH_\nBenny Alex har rod i de kristne v\xc3\xa6kkelsesmilj\xc3\xb8er, navnligt Luthersk Missionsforening, og har i en \xc3\xa5rr\xc3\xa6kke v\xc3\xa6re fast klummeskibent i ugeavisen Udfordringen, et kirkeligt magasin fra det karismatiske milj\xc3\xb8. I 2000 udkom bogen Vejen Ud hvori han tager et personligt opg\xc3\xb8r med den dogmatiske kristendom, der kendetegnede de etablerede kirkesamfund han kom fra, og blev samtidig genstand for en betydelig kritik fra disse . Alex betegner sig selv som 'eksilkristen' (udtrykket har reference til den j\xc3\xb8diske dispora og betegner dels en erfaring af hjeml\xc3\xb8shed og dels et krav om paradigmeskift)._NEWLINE_Det var blandt andet gennem sit arbejde med S\xc3\xb8ren Kierkegaards forfatterskab, at Alex fik syn for 'hin enkelte', hvor troen beskrives som et f\xc3\xa6nomen, der ikke kan overtages udefra, men som noget, der m\xc3\xa5 vokse frem frem indefra som et resultat af den enkeltes kampe, kriser og erkendelser. Efter udgivelsen af Vejen ud dannede Alex netv\xc3\xa6rket 'Drivhuset' sammen med andre eksilkristne. _NEWLINE_I 2008 udkom bogen M\xc3\xb8det med Eckhart, der handler om den tyske middelalderteolog og mystiker Meister Eckhart (1260-1328), som blev ford\xc3\xb8mt af paven for k\xc3\xa6tteri. Alex drager paralleller mellem middelaldermunken og en af vor tids moderne mystiker, tyskeren Eckhart Tolle.\n_START_SECTION_\nTeologi\n_START_PARAGRAPH_\nBenny Alex' teologi kan efter opg\xc3\xb8ret med den missionske og karismatiske kristendom betegnes som et emerging church-f\xc3\xa6nomen. Alex taler om behovet for et paradigmeskifte, hvori den klassiske dogmatiske bestemmelse af kristendommen udfordres af den mere erfaringsb\xc3\xa5ren dimension. Hans spiritualitet er inspireret af apofatisk teologi, der afviser den dualistiske opstilling af den gode Gud overfor det onde menneske. Forening med Gud s\xc3\xb8ges ikke opn\xc3\xa5et gennem forsagelse og udskillelse af det onde, men gennem en erkendelse, hvor det onde opl\xc3\xb8ses i m\xc3\xb8det med det gode."